রোববারের বিস্ফোরণের জের কাটতে না কাটতেই ফের বিস্ফোরণে কেঁপে উঠল ইন্দোনেশিয়া। এবার দেশটির সুরাবায়ায় পুলিশের সদর দফতরে আত্মঘাতী হামলা হয়েছে। রবিবারের বিস্ফোরণে ১৩ জনের মৃত্যু হয়েছিল। তবে সোমবারের বিস্ফোরণের ঘটনায় কোনও প্রাণহানির খবর পাওয়া যায়নি। পুলিশ সহ আহত হয়েছে প্রায় ১০ জন। বিবিসি সূত্রে জানা গেছে, পাঁচজনের একটি পরিবার দুটি বাইকে চড়ে হামলা চালায়। দফতরের সিসিটিভি ক্যামেরার ফুটেজেও দেখা গেছে, বাইক চেকপয়েন্টের সামনে এসেই বিস্ফোরিত হয়। পুলিশ সূত্রে জানা গেছে, সোমবারের হামলাকারীদের মধ্যে আট বছরের এক মেয়ে জীবিত রয়েছে। হামলাকারীরা জঙ্গি সংগঠন জেমা আনসারুত দাউলার (জেএডি) সক্রিয় সদস্য ছিলেন। এদিকে হামলার দায় স্বীকার করেছে আইএস। প্রসঙ্গত, রবিবারের গির্জায় হামলাকারীরাও একটি পরিবারের সদস্য ছিলেন বলেও তদন্তে জানা গেছে। পরিবারের সদস্যদের মধ্যে মা ও দুই মেয়ে মিলে একটি গীর্জায় আত্মঘাতী হামলা চালায়। অন্যদিকে, বাবা ও দুই ছেলে মিলে অন্য দুটি গীর্জায় আত্মঘাতী হামলা চালায়।